เอกสารแนบ 3

  ความรับผิดชอบต่อสังคม

ตลอดระยะเวลาที่ผ่านมาบริษัทฯ ยึดมั่นประกอบธุรกิจตามหลักธรรมาภิบาล
และดำเนินธุรกิจควบคู่ไปกับความรับผิดชอบต่อสังคมด้วยการช่วยเหลือและสนับสนุนกิจกรรมเชิงสังคมในรูปแบบต่างๆ
โดยเน้นให้พนักงานได้เข้ามามีส่วนร่วมตลอดจนเป็นอาสาสมัครในกิจกรรมต่างๆ
รวมถึงการบริจาคเงินแก่องค์กรที่ดำเนินกิจกรรมสาธารณประโยชน์ตามสมควร โดยที่ผ่านมา บริษัทฯ
ได้ดำเนินกิจกรรมเพื่อสังคมในรูปแบบต่างๆ อย่างต่อเนื่อง ดังนี้

   

-   การสนับสนุนด้านการศึกษา

ด้วยตระหนักดีถึงความสำคัญ ตลอดจนคุณค่า และความจำเป็นของการศึกษา
อันเป็นพื้นฐานสำคัญในการพัฒนาบุคลากร สังคมและประเทศชาติให้เจริญก้าวหน้า
การสนับสนุนด้านการศึกษาแก่เยาวชนในรูปแบบต่างๆ
จึงเป็นหนึ่งในนโยบายและกิจกรรมหลักของบริษัทฯ ต่อสังคมไทย โดยที่ผ่านมาบริษัทฯ
ได้ดำเนินกิจกรรมที่สนับสนุนด้านการศึกษาดังนี้

- โครงการจัดการศึกษาหลักสูตรระยะสั้นสาขาเครื่องประดับอัญมณี สำหรับผู้พิการทางการได้ยิน
บริษัทฯ ร่วมกับกาญจนภิเษกวิทยาลัยช่างทองหลวง รับนักศึกษาผู้พิการทางการได้ยิน
ตามแนวพระราชดำริในสมเด็จพระเทพรัตนราชสุดาฯ สยามบรมราชกุมารี
เข้ารับการเรียนรู้งานเพื่อสร้างประสบการณ์ตรงด้วยการให้นักเรียนกลุ่มเป้าหมายเข้ามาทัศนศึกษา
กระบวนการผลิตเครื่องประดับและในขณะเดียวกัน ได้ร่วมจัดทำสื่อการเรียนการสอนต่างๆ
ตลอดจนวิดีทัศน์และภาษามือเพื่อใช้สำหรับการเรียนการสอนแก่ผู้พิการทางการได้ยิน บริษัทฯ
ให้ความสำคัญในการเปิดโอกาส เพื่อสร้างงาน สร้างอาชีพให้ผู้พิการ
และหวังที่จะเห็นผู้พิการเกิดความภาคภูมิใจในตนเอง
แสดงความสามารถที่มีอยู่และใช้ชีวิตอยู่ร่วมกับคนปกติ โดยไม่เป็นภาระต่อครอบครัวและสังคม
ปัจุจบันมีนักเรียนจากโครงการฯ ที่ได้เรียนจบหลักสูตรแล้ว
และได้รับการบรรจุเข้าเป็นพนักงานประจำของบริษัทฯในโครงการนำร่องจำนวน 6 คน

- การจัดการอาชีวศึกษาระบบทวิภาคี
เพื่อขยายโอกาสทางการศึกษาวิชาชีพแก่กลุ่มเด็กผู้ด้อยโอกาสทางการศึกษา
โดยร่วมกับสำนักงานโครงการส่วนพระองค์สมเด็จพระเทพรัตนราชสุดาฯ สยามบรมราชกุมารี
กองการศึกษาสงเคราะห์ กรมสามัญศึกษา
โรงเรียนศึกษาสงเคราะห์และโรงเรียนราชประชานุเคราะห์ เข้าศึกษาต่อในระบบทวิภาคีระดับ
ปวช. สาขาเครื่องประดับอัญมณี โดยร่วมกับกาญจนาภิเษกวิทยาลัยช่างทองหลวง
และวิทยาลัยศิลปหัตถกรรมกรุงเทพ โดยดำเนินการต่อเนื่องมาเป็นปีที่ 9

- สนับสนุนกิจกรรมค่ายศิลปะ “Art for All” แก่ผู้พิการ บริษัทฯ และ บจก. พรีม่าโกลด์
อินเตอร์เนชั่นแนล มอบเงินบริจาคสนับสนุนกิจกรรมค่ายศิลปะ “Art for All”
เพื่อนำไปใช้ในโครงการและกิจกรรมต่างๆ ของมูลนิธิ โดยกิจกรรมค่ายศิลปะ “Art for All”
จัดให้แก่เยาวชนที่พิการ ได้มีโอกาสเรียนรู้ศิลปะร่วมกับเยาวชนปกติ โดยคณะศิลปกรรมศาสตร์
จุฬาลงกรณ์มหาวิทยาลัย จัดขึ้นจากความร่วมมือ 5 องค์กรหลัก

- สนับสนุนกิจกรรมวันเด็กโรงเรียนในพื้นที่ บริษัทฯ มอบอุปกรณ์เครื่องเขียน, ของขวัญสำหรับเด็ก
ตลอดจนขนมขบเคี้ยวต่างๆ ในกิจกรรม “วันเด็กแห่งชาติ” ให้แก่ โรงเรียนในชุมชนใกล้เคียง อาทิ
โรงเรียนวัดผ่องพลอย โรงเรียนผ่องพลอยนุสรณ์ โรงเรียนศรีเอี่ยมนุสรณ์

- ร่วมบริจาคเงินให้กับมูลนิธิเด็ก พร้อมจัดเลี้ยงอาหารกลางวัน
บริจาคสิ่งของเครื่องอุปโภคบริโภคที่จำเป็นในชีวิตประจำวัน สื่อการเรียนการสอนต่างๆ
เพื่อเสริมสร้างสติปัญญาให้เด็กๆ ได้เติบโตเป็นคนดีของสังคม

- ร่วมเป็นวิทยากร บริษัทฯ ได้ส่งผู้บริหารและพนักงานที่มีความชำนาญการ
เข้าร่วมรับเชิญเป็นวิทยากรให้ความรู้แก่นักศึกษา ตามสถานศึกษาต่างๆ อาทิ คุณปราโมทย์
เตียสุวรรณ์ รองกรรมการผู้จัดการใหญ่อาวุโส บมจ.แพรนด้า จิวเวลรี่ ร่วมเสวนา
“คุณธรรมคู่กำไร : ต้นธารแห่งความร่วมมือ”
เป็นการนำเสนอกรณีศึกษาสำคัญขององค์กรธุรกิจที่มุ่งสร้างคนดีสู่สังคมพร้อมไปกับการสร้างคุณค่าให้กับองค์กรอย่างเชื่อมโยงและมีดุลยภาพ

- เยี่ยมชมและศึกษาดูงาน เปิดโอกาสให้สถาบันการศึกษาและหน่วยงานต่าง ๆ
เข้าดูศึกษาและดูงานของบริษัทฯ ฯพณฯนริศรา ชวาลตันพิพัทธ์ รมช.กระทรวงศึกษาธิการ,
ผู้อำนวยการสำนักความร่วมมือ, ผู้อำนวยการวิทยาลัย, รองผู้อำนวยการวิทยาลัย พร้อมด้วยคณะฯ
ให้เกียรติเข้าศึกษาดูงานด้านการจัดการศึกษาโครงการทวิภาคีของบริษัทฯ
รวมทั้งคณะจากสำนักนโยบายและยุทธศาสตร์ และคณะอนุกรรมการอัตราค่าจ้างฯ
สำนักงานปลัดกระทรวงแรงงาน ตลอดจนองค์กรทั้งภาคธุรกิจ ภาคสังคม
และสถาบันการศึกษาจำนวนมาก

-   สร้างความสัมพันธ์กับชุมชน

ร่วมสนับสนุนการจัดกิจกรรมต่างๆ อาทิ กิจกรรมวันเด็กสถานีตำรวจนครบาลบางนา
สนับสนุนอุปกรณ์กีฬาให้กับคณะกรรมการชุมชนวรรณทอง ชุมชนรุ่งสว่าง ชุมชนลิขิต 4
ชุมชนวัดผ่องพลอยและชุมชนแฟลตการเคหะบางนา
เพื่อนำไปใช้ในแต่ละพื้นที่ให้เป็นสาธารณประโยชน์ ซึ่งไม่เพียงส่งเสริมสุขภาพของคนในชุมชนแล้ว
ยังสร้างความสัมพันธ์ที่ดีระหว่างหน่วยงานกับชุมชนและกับบริษัทฯ อีกด้วย

-   ส่งเสริมและรณรงค์สร้างจิตสำนักในการรับผิดชอบต่อสังคม

- ร่วมรณรงค์ให้ผู้บริหาร พนักงาน
น้อมนำหลักเศรษฐกิจพอเพียงตามแนวพระราชดำริของพระบาทสมเด็จพระเจ้าอยู่หัวฯ
นำมาประพฤติปฏิบัติ ทั้งในการทำงาน และดำเนินชีวิต เพื่อให้เกิดความผาสุข
และสงบร่มเย็นแก่บ้านเมืองเพื่อถวายเป็นพระราชกุศล

- ร่วมกันถวายพระพร แด่พระบาทสมเด็จพระเจ้าอยู่หัวฯ เพื่อเป็นการแสดงออกซึ่งความจงรักภักดี
และสำนึกในพระมหากรุณาธิคุณที่ทรงมีต่อปวงชนชาวไทย
กิจกรรมดังกล่าวเป็นส่วนหนึ่งในการร่วมจัดงานเฉลิมฉลองวันเฉลิมพระชนมพรรษาพระบาทสมเด็จพระเจ้าอยู่หัวฯ
และเนื่องในโอกาสวันพ่อแห่งชาติ

- ร่วมบริจาคโลหิตให้กับสภากาชาดไทย เป็นประจำทุก ๆ 3 เดือน
ที่พนักงานดำเนินการกันมาอย่างต่อเนื่องตั้งแต่ปี 2534

- การร่วมกันบริจาคเงินช่วยเหลือในยามที่พี่น้องร่วมชาติประสพวิกฤตการณ์ในด้านต่างๆ อาทิ
การเข้าไปร่วมช่วยเหลือและมอบเครื่องอุปโภคบริโภค
พร้อมเงินช่วยเหลือแก่ผู้ประสบอุทกภัยน้ำท่วมในจังหวัดต่างๆ
การบริจาคเงินผ่านสมาคมผู้ค้าอัญมณีไทยและเครื่องประดับ
และการบริจาคเงินให้กับสภากาชาดไทยเพื่อช่วยเหลือผู้ประสพวาตภัยนากีสในประเทศพม่า

- ส่งเสริมเครือข่ายธุรกิจเพื่อสังคมและสิ่งแวดล้อม กลุ่มบริษัทแพรนด้า
และกลุ่มสมาชิกเครือข่ายธุรกิจเพื่อสังคมและสิ่งแวดล้อม
ซึ่งเป็นการรวมตัวของนักธุรกิจเพื่อแลกเปลี่ยนประสบการณ์
และประสานธุรกิจของคนที่มีกระบวนทัศน์คล้ายกัน
ในเรื่องของการดำเนินธุรกิจที่รับผิดชอบต่อสังคมและสิ่งแวดล้อม
ซึ่งมีพันธกิจส่งเสริมและสนับสนุนการสร้างจิตสำนึกทางธุรกิจที่นำไปสู่การเคารพสังคมและสิ่งแวดล้อม
คำนึงถึงสิทธิของชุมชนและสังคม และดำเนินกิจกรรมทางธุรกิจที่เป็นธรรมสำหรับทุกฝ่าย

- การดำเนินกิจการโดยยึดหลักสัญญาโลกหรือ UN Global Compact แห่งองค์การสหประชาชาติ
ซึ่งกลุ่มบริษัท แพรนด้าเข้าร่วมรับหลักการ UN Global Compact แห่งองค์การสหประชาชาติ
ที่มีวัตถุประสงค์ในการประสานความร่วมมือระหว่างองค์กรภาคธุรกิจทั่วโลก
หน่วยงานภายในขององค์การสหประชาชาติ กลุ่มองค์กรภาคประชาชน และรัฐบาล
ส่งเสริมด้านสิ่งแวดล้อม สิทธิมนุษยชน มาตรฐานแรงงาน และการต่อต้านคอร์รัปชั่น
การเข้าร่วมเป็นสมาชิกในโครงการ UN Global Compact ถือเป็นอีกก้าวสำคัญ
ที่เน้นย้ำถึงแนวทางการดำเนินธุรกิจด้วยความรับผิดชอบต่อประชาคมโลก
และสะท้อนให้เห็นว่าการดำเนินแผนธุรกิจอย่างไม่ละเลย การให้ความสำคัญต่อสังคมและสิ่งแวดล้อม
เป็นสิ่งที่ขาดไม่ได้สำหรับการพัฒนาอย่างยั่งยืนของอุตสาหกรรมอัญมณีและเครื่องประดับ
บริษัทไม่เพียงมุ่งมั่นที่จะดำเนินการตามหลักการสัญญาโลกมาอย่างต่อเนื่อง แต่ยังมุ่งสนับสนุนคุณค่า
สิทธิมนุษยชน มาตราฐานการจ้างงาน ผลกระทบต่อสิ่งแวดล้อม และการรักษาคุณธรรมในธุรกิจ
ในนโยบายการดำเนินงาน ภายใต้ปรัชญาการบริหารที่ยึดมั่นในความซื่อสัตย์สุจริต
ผลประโยชน์ของผู้ถือหุ้น
ยึดมั่นในหลักประสิทธิผลและประสิทธิภาพในการบริหารงานด้วยคุณธรรมและศักดิ์ศรี
รวมไปถึงการยึดหลักความรับผิดชอบต่อสังคมตามกฎหมายและหลักการดำเนินธุรกิจที่ดี
โดยตะหนักถึงความรับผิดชอบต่อผู้ถือหุ้นผู้ที่มีส่วนได้ส่วนเสียในสังคมส่วนรวม
ทั้งด้านสิ่งแวดล้อมและความปลอดภัย และความเจริญก้าวหน้าของชุมชนและประเทศ

-   ส่งเสริมการยกระดับมาตรฐานคุณภาพชีวิตพนักงาน

- กลุ่มบริษัทแพรนด้า เชื่อมั่นในศักยภาพและพลังของคนและกระบวนการทำงาน
โดยถือว่าบุคลากรเป็นทรัพยากรที่มีคุณค่าต่อความสำเร็จขององค์กร และมีนโยบายสนับสนุน
และให้การศึกษาและพัฒนาบุคลากรอย่างต่อเนื่อง
จัดสวัสดิการและดูแลสวัสดิภาพและความปลอดภัยที่ดี
และอำนวยความสะดวกสบายอย่างเพียงพอในการทำงาน

- คำนึงถึงสิทธิมนุษยชน บริษัทฯ ได้จัดสวัสดิการต่าง ๆ เช่น การรักษาพยาบาล
การจัดตั้งศูนย์พัฒนาการเลี้ยงเด็ก สำหรับบุตร-ธิดาของพนักงาน จัดโครงการ
“ส่งเสริมคุณภาพชีวิตพนักงานและครอบครัว” เพื่อขยายแนวความคิดการพัฒนาความรู้ความเข้าใจ
ทักษะในการเลี้ยงดูบุตรที่ถูกต้อง รวมถึงทักษะครอบครัวต่างๆ
ที่เป็นประโยชน์เพื่อสร้างเครือข่ายพ่อแม่ผู้ปกครองให้เกิดขึ้นในบริษัทฯสู่การพัฒนาเด็กและสร้างสังคมอย่างยั่งยืน
ตลอดระยะเวลาที่ผ่านมาบริษัท ได้ให้ความสำคัญ
และส่งเสริมอำนวยความสะดวกในการสร้างดุลยภาพในชีวิตการทำงานของพ่อแม่ผู้ปกครองมาโดยตลอด
ด้วยการตั้งศูนย์พัฒนาการเลี้ยงเด็ก ตลอดจนจัดอาหาร และเครื่องแบบพนักงาน
การตรวจสุขภาพประจำปี จัดการด้านประกันสังคม กองทุนสำรองเลี้ยงชีพ
การก่อตั้งสหกรณ์ออมทรัพย์เพื่อพนักงาน จัดตั้งโครงการ “ขยะมีค่า รักษาสิ่งแวดล้อม”
เพื่อปลูกจิตสำนึกที่ดีงามให้กับพนักงานและบุคลากรภายในบริษัทฯ เพื่อให้เป็นคนดีของสังคม
และก่อให้เกิดทัศนคติที่ดีต่อการมีส่วนร่วมในการจัดการขยะ
พร้อมทั้งเป็นการสร้างมูลค่าเพิ่มและรายได้จากขยะรีไซเคิลให้กับพนักงาน
ส่งผลก่อให้เกิดนิสัยการออมแก่พนักงาน
ซึ่งจะเป็นกำลังสำคัญที่จะนำไปสู่การพัฒนาอย่างยั่งยืนตามแนวทางเศรษฐกิจพอเพียงของบริษัท
และบริการรับส่งพัสดุและไปรษณีย์แก่ครอบครัวที่อยู่ในต่างจังหวัด จัดที่พักพร้อมสิ่งอำนวยความสะดวก
สโมสร ห้องสมุด และศูนย์กีฬา เป็นต้น นอกจากนี้
แพรนด้ายังให้ความสำคัญกับเรื่องความปลอดภัยและความสะดวกสบาย
และสภาพแวดล้อมในสถานที่ทำงาน จัดให้มีพื้นที่สีเขียวโดยรอบอาคารและโรงงาน
ประกอบด้วยสวนหย่อม สระน้ำพุ และต้นไม้ สร้างความสดชื่นให้กับพนักงาน ห้องน้ำที่สะอาด
ถูกสุขลักษณะและเพียงพอสำหรับพนักงาน ทุกคน

- สร้างความเท่าเทียม ในด้านมาตราฐานงานบริษัทฯ
ยังมีนโยบายและแนวทางปฏิบัติที่ชัดเจนในการไม่ว่าจ้างแรงงานเด็ก ไม่มีการบังคับการใช้แรงงาน
พนักงานจะไม่ถูกกำหนดให้วางเงินหรือเอกสารเมื่อเข้าทำงาน
มีการสร้างความเท่าเทียมกันในโอกาสและการปฏิบัติ
พร้อมกันนั้นยังยอมรับสิทธิของพนักงานโดยการจัดตั้งคณะกรรมการสวัสดิการเพื่อเข้าร่วมประชุม
เจรจาและดำเนินการโดยสร้างสรรค์ในกิจกรรมที่เกี่ยวข้อง
นอกจากนี้ยังมีการจัดระบบสุขลักษณะและความปลอดภัยในการทำงาน
และการให้การอบรมด้านความปลอดภัยและสุขลักษณะในการทำงานแก่พนักงานอีกด้วย

ในปี 2552 มีการจัดกิจกรรมอย่างต่อเนื่องในการส่งเสริมคุณภาพชีวิตและความปลอดภัยของพนักงาน
ซึ่งรวมถึงกิจกรรมที่ทำทุกปี อาทิ การจัดสวัสดิการ
การตรวจสุขภาพและวัดสมรรถภาพทางสายตาประจำปีโดยคณะแพทย์จากโรงพยาบาล
จัดให้มีการฝึกอบรมและฝึกปฏิบัติในด้านการปฐมพยาบาลเบื้องต้น เป็นประจำทุกปี
เพื่อเสริมสร้างความรู้ความเข้าใจและแนวคิดในการปฐมพยาบาล
และทราบถึงหลักทั่วไปในการปฐมพยาบาล
เพื่อให้บุคลากรได้ตระหนักถึงความสำคัญของสุขภาพพลานามัยของตนเอง ครอบครัว และคนรอบข้าง
การจัดอบรมหลักสูตรการป้องกันและระงับอัคคีภัยเบื้องต้นและการฝึกซ้อมอพยพหนีไฟ
ในอาคารสำนักงาน โรงงาน การจัดกิจกรรม “สัปดาห์ความปลอดภัยในการทำงาน”
เพื่อให้พนักงานตระหนักเห็นความสำคัญและสร้างจิตสำนึกในความปลอดภัย
อาชีวอนามัยและสภาพแวดล้อมในการดำเนินงาน
นอกจากนี้ยังจัดกิจกรรมที่ส่งเสริมให้เกิดการพัฒนาทักษะในการทำงานของพนักงาน ในด้านต่าง ๆ
อาทิ การทำ Workshop V-FAST คือการทำงานเป็นทีม แบบข้ามสายงาน
กระตุ้นให้ผู้เกี่ยวข้องกับปัญหานั้นๆ ดึงขีดความสามารถ ศักยภาพของตนเองมาใช้ได้อย่างเต็มกำลัง

- มาตรฐานแรงงานไทย บริษัทฯ ได้เข้าร่วมโครงการมาตรฐานแรงงานไทย(มรท.8001 -2546)
และได้ดำเนินการมาอย่างต่อเนื่อง ตั้งแต่เดือนกันยายน 2548
ตลอดจนวางแผนในการปฎิบัติการรายงานผล และดำเนินการแก้ไขเพื่อให้เข้าสู่ระบบ
การตรวจติดตามขององค์กร จากความร่วมแรง ร่วมใจ ความตั้งใจ และความจริงใจ
ในการปฎิบัติตามมาตรฐานดังกล่าว ทำให้บริษัทฯ
ได้ผ่านการตรวจประเมินจนได้รับใบรับรองมาตรฐานแรงงานไทย (มรท.8001-2546)
ระดับสมบูรณ์ ซึ่งการได้รับใบรับรองมาตรฐานแรงงานไทยระดับสมบูรณ์ในครั้งนี้
เป็นเครื่องยืนยันถึงความเอาใจใส่ดูแลของบริษัทที่มีต่อพนักงานของบริษัทฯ ด้วยดีตลอดมา
ตลอดจนสังคมโดยส่วนรวม

บริษัทฯ ตระหนักดีว่าความสำเร็จขององค์กรมิได้วัดจากความสามารถในการทำกำไร
การเติบโตของผลประกอบการ และตัวเลขทางการเงินเท่านั้น
หากยังรวมถึงการเป็นสมาชิกที่ดีของสังคม การดำเนินธุรกิจอย่างมีจริยธรรม
และมีส่วนช่วยเหลือสนับสนุนชุมชนรวมทั้งผู้ด้อยโอกาสในสังคมให้ได้รับการพัฒนาและพึ่งพาตนเองได้
ซึ่งเป็นแนวทางที่กลุ่มบริษัทแพรนด้าฯ ได้ยึดถือเป็นแนวปฏิบัติมาโดยตลอด